
Kapittel 1
Bodil Lien slo følge med Vanessa Rødne ut fra møterommet da dagens parole var ferdig. Politiinspektør Tønnesen hadde informert dem om at det ville bli generell bevæpning fram til slutten av oktober på grunn av terrortrusler.

«Jeg fordrar ikke å gå med den pistolen. Den er i veien når jeg kjører bil», sa Bodil.

«Få deg skulderhylster slik du ser på amerikanske krimfilmer», sa Vanessa.

«Jeg har prøvd, men da dunker bare skjeftet borti brystet så jeg blir helt øm», sa Bodil og gikk inn i heisen.

Vanessa fulgte etter og trakk jakken til side og kikket på seg selv i speilet på veggen. «Jeg skulle ønske jeg hadde hatt de samme problemene.»

Bodil så på den slanke, veltrente kvinnen ved siden av seg. Lyst krøllet hår i en svært vilter frisyre omkranset et ganske pent ansikt med oppstoppernese og smilehull. Hun var kledd i en kort dongerijakke, t-skjorte og dongeribukser. Hun så ut som om hun bare var tjuefem. Rundt halsen hadde hun et laminert ID-kort som fortalte at hun var politi.

«Du har ingen ting å klage på, så flott som du er», sa Bodil.

«Jeg skulle ønske jeg hadde dine pupper. Jeg har tenkt på om jeg skulle få mine forstørret.» Vanessas smilende, nærmest grønne øyne møtte Bodils grå. «Hadde du lagt an på meg da?»

«Jeg …» Bodil ble avbrutt av mobiltelefonen som begynte å dure.

«Reddet av gongongen», sa Vanessa.

«Bodil Lien.»

«Hugo her. Dere burde tatt dere en tur opp til meg», sa patologen.

«Hvorfor det? Jeg har bedre ting å ta meg til.»

«Jeg har fått inn en død kvinne. Dødsårsaken virker noe suspekt.»

«Når døde hun?» spurte Bodil.

«I forgår kveld, funnet i går morges.»

«Og i dag er det onsdag. Hvis hun døde mandag kveld, hvorfor har vi ikke fått beskjed før?»

«Hun ankom her i går, men jeg hadde ikke anledning til å ta henne før i dag», sa Hugo.

«Hva er det som er suspekt?» spurte Bodil.

«Hun har et merkelig sprøytestikk i nakken.»

Bodil kikket på Vanessa, som så spørrende på henne. «Vi kommer», sa hun.

«Hvor skal vi?» spurte Vanessa.

«Opp på Haukeland. Gades institutt. Hugo har fått inn en kvinne som han tror ikke har dødd på naturlig måte.»

«Hallo, Lien», sa Hugo da Bodil og Vanessa kom inn i obduksjonssalen. «Bare innrøm det. Dette er dagens høydepunkt.»

Bodil så surt på ham og holdt opp de tre midterste fingrene. «Les mellom linjene.»

Hugo lo. «Vi har et interessant tilfelle her.»

«Hvem er hun?» spurte Bodil. På det sterile bordet i stål lå en kvinne i sekstiårene. Et hvitt laken dekket kroppen opp til halsen.

«Hun heter Vivian Halsnes, er sekstito år gammel og gift med Reidar Halsnes. De har to barn og driver Osland havbruk.»

«Du kjenner dem?»

«Nei, men jeg har lest om dem», sa Hugo, «og så fikk jeg vite litt fra legen.»

«Og nå finner du dødsfallet mistenkelig?»

«Ja. Hun har et sår i nakken etter en sprøyte. Det går rett inn i hjernestammen», sa Hugo. «Toksikologen har vært og tatt prøver.»

«Behøver det å være mistenkelig for det?» spurte Vanessa.

«Ja, på akkurat det stedet, og så liker jeg å være sikker», sa Hugo. «Det er umulig og unaturlig å sette sprøyte på seg selv i nakken.»

«Men hvordan kom du borti henne?» spurte Bodil. «Vi har ikke vært involvert i noen mistanke om drap.»

«Nei. Det var fastlegen hennes som ble tilkalt da hun døde. Han fant dette sprøytemerket, varslet oss og rekvirerte en medisinsk obduksjon», sa Hugo. «Jeg venter bare på at Tiril skal komme tilbake med resultatene.»

Tiril Grov, tenkte Bodil. Toksikolog ved Haukeland sykehus og lesbisk. Akkurat som meg. To halvgamle, lesbiske kjerringer. Hun smilte for seg selv. Det var en fornærmelse å kalle Tiril ei halvgammel kjerring, så pen som hun var.

«Hvem fant henne?» spurte Vanessa.

«Mannen. Han hadde vært på en konferanse i Florø angående foredlingsvirksomhet. Han fant henne i går morges da han skulle servere henne frokost på sengen.»

«Hvorfor ikke før?» spurte Bodil.

Hugo trakk på skuldrene. «Det må du nesten spørre ham om. Men det jeg ikke helt forstår, er hvorfor har noen tatt seg bryderiet med å gi henne ei dødelig sprøyte, hvis det er det som har skjedd. Hun hadde uansett bare maksimalt et halvt år igjen å leve. Kanskje ikke det engang. Hun hadde langt framskredet kreft i bukspyttkjertelen.»

«Er det derfor hun er helt skallet?» spurte Vanessa. «Jeg trodde det var du som hadde gjort det.»

«Ifølge fastlegen var hun under palliativ behandling hjemme», sa Hugo. «Men jeg skal vise dere noe rart.» Han pekte på skjermen. «Nå stiller jeg den negativt slik at det hvite blir svart og omvendt. Ser dere?»

På skjermen kunne de nå se det negative bildet av pannen og hodet til den døde. I pannen gikk det en strek, nærmest som en utydelig skygge vertikalt, og en tilsvarende strek som gikk horisontalt over den vertikale streken.»

«Det ligner …» Bodil bøyde seg nærmere og gransket skjermen. «Det ligner et kors.»

Hugo nikket. «For meg virker det som om noen har dyppet en finger i vann og deretter tegnet et kors i pannen hennes. Akkurat som en velsignelse. Det er derfor strekene er så utydelige. Det var faktisk bare en tilfeldighet at jeg oppdaget det.»

«Har noen gitt henne en form for syndsforlatelse før hun døde?» spurte Vanessa.

«Det ser slik ut», sa Hugo.

«Er det mulig å få fram noe DNA?»

Hugo nikket. «Kanskje. Hvis han for eksempel har fuktet fingeren i munnen, så skal det være mulig.»

«Har du noe dødstidspunkt?» spurte Bodil.

«Jeg tok prøver av øyevæsken og kom fram til et tidspunkt mellom klokken åtte og elleve mandag kveld», sa Hugo. «Det stemmer også i forhold til mageinnholdet og oppløsningen.»

Bodil sukket. «Da er vi tilbake til det vanlige spørsmålet. Hvem tjener på at hun dør nå?»

«Kanskje familien, eller kanskje ingen. Kanskje er det sprøytemerket helt uskyldig», sa Hugo.

«Nei, det er det ikke», kom det bak dem.

Bodil snudde seg. Det var toksikologen som var på vei mot dem.

«Hun har fått i seg en blanding av morfin og oksykodon. Jeg tror hun har fått tre til fire tabletter med tretti milligram morfin peroralt. Noe som har slått henne helt ut, og så har hun fått oksykodon subkutant. Hun har rett og slett dødd av en overdose. Men det har sannsynligvis vært smertefritt. Hun har sovnet inn stille og rolig», sa Tiril.

«Du bruker ord som peroralt og subkutan. Hva betyr de ordene for oss vanlige mennesker?» spurte Bodil.

Tiril smilte. «Beklager. Peroralt betyr gjennom munnen. Altså at du svelger noe, og subkutan betyr egentlig under huden, eller for å si det enklere, en injeksjon med sprøyte.»

«Så med andre ord er det drap?» spurte Vanessa.

«Ja», sa Tiril. «Men det hadde holdt med fire tabletter morfin, hver på tretti milligram. Det er faktisk også en dødelig dose.»

Tilbake på stasjonen gikk Bodil rett inn på møterommet sammen med Vanessa. Politiadvokat Anette Askildsen og sjefen for krimteknikerne, Knut Norling, satt der allerede og ventet på dem, sammen med Morten Skjellbru og Kristine Nesse.

«Har vi fått et nytt drap å hanskes med?» spurte Norling og tok en slurk av den medbrakte kaffen.

«Ja. Vi må opprette en sak», sa Bodil og aktiverte den interaktive tavlen. «Drapsofferet er Vivian Halsnes, sekstito år gammel og gift med Reidar Halsnes. De driver et fiskeoppdrett som heter Osland havbruk.» Bodil hentet opp fakta om selskapet og så på tavlen.

«Det virker å være et svært havbruk», sa Bodil, «med fire oppdrettsanlegg, foreldingsvirksomhet, en stamfisk-stasjon og to slakterier.» Hun pekte på et bilde av et stort skip. «De har jo nettopp kjøpt seg et stort skip som de skal bruke til avlusing.»

«Den adressen virker kjent», sa Anette. «Horsøyvegen 165, 5308 Kleppestø. Jeg er sikker på at vi har vært borti den adressen før. La meg …» Hun skrev i vei på Bodils tastatur før hun nikket og pekte på tavlen. «Vi har vært der før. Nordrevoll lakseoppdrett lå der. Du husker saken med Laura Nordrevoll som ble drept av cyanidgass mens hun lå på sykehuset. Det var vel Hanne Nordrevoll som arvet alt etter moren. Kanskje har hun solgt det.»

Bodil nikket. «Mest sannsynlig. Hvis jeg ikke husker feil, så var hun ikke så interessert i lakseoppdrett. Hun var jo kunstner, og broren Trond lekte strandboms i Australia og ville bli surfer. Han var ikke interessert i oppdrettet.» Hun snudde seg mot Anette. «Men det finner vi ut. De bor jo rett overfor oppdrettet. Privatadressen er Vestre Hjortefaret 2.» Hun vendte seg mot Norling. «Jeg regner med at du sender ut et team?»

Sjefen for krimteknikerne nikket. «Jeg blir med selv også.»

Bodil nikket. «Vanessa og jeg kjører ut også. Jeg har jo vært der før.» Hun så på de to andre etterforskerne. «Morten og Kristine blir også med. Dere kjører sammen.» Hun snudde seg da politiinspektør Enok Tønnesen kom inn på møterommet.

«Dere er samlet alle sammen. Gi meg en oppdatering. Jeg fikk beskjed av desken at vi har fått en ny sak», sa politiinspektøren.

Bodil ga ham et kort resymé.

«Er vi sikker på at det er drap?» spurte Tønnesen.

«Ifølge toksikologen er det det. Hun hadde fått i seg en blanding av morfin og oksykodon. En slik blanding dør du av.»

«Hvem er den avdøde?» spurte Tønnesen.

«Vivian Halsnes. Hun hadde langt framskredet kreft, ifølge Hugo. Han mente hun bare hadde et halvt år igjen å leve uansett», sa Bodil.

Tønnesen ristet på hodet. «Vi har hatt flere av disse merkelige drapene hvor folk dreper gamle mennesker som uansett ligger for døden. Jeg forstår ikke helt hva de tenker på.»

Bodil smilte over politiinspektørens refleksjoner. «Hugo oppdaget noe rart. Det virket som om noen hadde dyppet en finger i vann og tegnet et kors på pannen hennes.»

«Et kors?» Munnen til Tønnesen beveget seg opp og ned uten at det kom fram et ord. «Hva faen …»

Bodil lo. «Det tenkte jeg også.»

«Hva trekker du ut av det, Lien?» spurte Tønnesen.

«Hvis vi skal holde oss til den teorien at det er en gjerningsmann, så kan det virke som om han har gitt henne syndsforlatelse først.»

«Er det en prest vi har med å gjøre?» spurte Tønnesen oppgitt.

«Det gjenstår å se», sa Bodil. «Norling kjører ut med sitt team, og Vanessa og jeg slår følge. Jeg setter Morten og Kristine i gang med dørbanking og vitneavhør.»

Tønnesen nikket. «Det høres ut som en god plan. Sett i gang.»

Kapittel 2
Bodil svingte inn innkjørselen foran det store huset i Vestre Hjortefaret 2. Det var mer som et lite gårdsbruk med et hovedbygg og to mindre bygg som så ut til å være garasje og verksted. Det virket tomt, og Vanessa gikk ut og ringte på ved siden av hoveddøren, mens Bodil ventet i bilen. I bakspeilet så hun krimteknikernes svarte varebil svinge inn bak henne, sammen med to uniformerte biler og den sivile bilen til Morten og Kristine. Bodil steg ut og møtte Norling, som hadde fått på seg en hvit overtrekksdress. Tre krimteknikere var også i ferd med å trekke på seg hvite dresser.

«Det er ikke noen hjemme», sa Vanessa da hun sluttet seg til gruppen.

«De er sikkert nede på oppdrettet», sa Bodil. Hun så på Norling. «Vent her, så kjører Vanessa og jeg ned og får noen til å komme og låse opp.» Hun så på Morten og Kristine, som hadde kommet bort til dem. «Dere kan jo starte med naboene og få opp en sperrelinje. Huset blir et åsted.» Hun satte seg inn i bilen igjen sammen med Vanessa.

Bodil fulgte den asfalterte veien ned mot lakseoppdrettet. Hun husket veien fra sist hun var her, fulgte henvisningen fra skiltene og parkerte utenfor kontorbygningen. Den lå litt tilbaketrukket fra anlegget, som lå helt nede ved sjøkanten. Flere store driftsbygninger lå side om side ved kaianlegget.

Selv om det var tidlig i september, ante en konturene av høsten i den skarpe brisen som kom inn fra fjorden. Hun trakk opp glidelåsen på jakken da hun steg ut av bilen. Langt der ute kunne hun se merdene og flytebryggene. En båt var akkurat på vei inn fra anlegget, og bølgene slo gråhvite i kjølvannet av den.

Inne i kontorbygningen ble de to møtt av en liten skranke i lys eik. En kvinne i førtiårene satt bak disken og klakket på et tastatur. Temperaturen her inne var mer behagelig, og Bodil åpnet jakken igjen. Hun hadde forventet at anlegget var stengt på grunn av dødsfallet, men det virket ikke slik. Hun gikk fram til disken, og damen løftet hodet og så på henne bak briller med mørk innfatning. Blikket var trist, så sorgen lå nok der.

«Hva kan jeg hjelpe dere med?» spurte hun med lav stemme.

Bodil og Vanessa tok fram ID-kortene og presenterte seg. «Jeg skulle gjerne snakket med Reidar Halsnes.»

Damen nikket og pekte bortover korridoren. «Dere finner dem i enden der. Bare bank på døren. De er der inne alle tre.»

Bodil fulgte retningen av pekefingeren og banket på en dør med ruglet glass. Et ullent «Kom inn» fikk henne til å åpne døren. Det var et stort hjørnekontor med vinduer som ga en flott utsikt til fjorden og kaianlegget. To menn og en ung kvinne satt samlet rundt et bord i en sittegruppe i det ene hjørnet av kontoret. Bordflaten var dekket av permer og dokumenter. Alle tre snudde seg mot Bodil da hun kom inn tett fulgt av Vanessa. Den eldste av de to mennene reiste seg og skjøv brillene opp i pannen. Han så spørrende på Bodil.

Hun holdt fram ID kortet med politiets emblem og presenterte seg og Vanessa.

«Reidar Halsnes», sa mannen og holdt fram hånden.

Bodil møtte håndtrykket. «Kondolerer», sa hun.

«Takk», sa Halsnes. Han trykket hånden til Vanessa også.

De to i sittegruppen hadde også reist seg. Mannen kunne vel være i trettiårene og kvinnen i slutten av tjueårene.

«Det er min datter Helene og min sønn Harald», sa Halsnes.

«Kondolerer», sa Bodil og nikket til dem. Sønnen var mørk i håret og lignet faren, mens datteren hadde lyst, langt hår og lignet ikke noe særlig på broren. Hun har arvet morens utseende, tenkte Bodil.

De nikket tilbake.

«Jeg hadde ikke ventet besøk av politiet. Vi har snakket med advokaten vår, og hun er på vei. Hun skulle få beskjed fra patologisk avdeling om hva som kom ut av obduksjonen, og så skulle hun informere oss», sa Halsnes.

«Hvem er advokaten deres?» spurte hun.

«Det er Miriam Lundquist», sa Halsnes.

Det kom en kort latter fra Vanessa, og Bodil sukket. «Hvem var det som ba om obduksjon?»

«Legen vår fant et sprøytestikk i nakken hennes. Det var han som ba om obduksjon», kom det fra sønnen. «Han ba oss også å holde soverommet avlåst og ikke røre noe.»

Ikke verst for en lege, tenkte Bodil. Hun nikket. «Jeg har nettopp snakket med patologen. Saken er den at det i tillegg til at det er funnet et mistenkelig sprøytestikk i nakken på din kone, så er det funnet spor av morfin og oksykodon i blodet. Det gjør at vi anser dødsfallet som mistenkelig.»

«Jeg forstår ikke hvorfor noen skulle ta livet av Vivian. Hun hadde jo bare kort tid igjen å leve», sa Halsnes. «Og at dere fant morfin i blodet er jo ikke rart. Hun får en morfintablett hver fjerde time.»

«Men når hun får oksykodon i tillegg, så blir det en overdose. Det er derfor vi er her. Krimteknikerne våre er oppe ved huset deres nå. Noen må kjøre opp der og låse opp for dem. Hele huset er et åsted, og vi vil foreta ransakelse», sa Bodil.

«Jeg kan gjøre det», kom det fra datteren. Hun gikk mot døren.

«Flott», sa Bodil og så på de to mennene. «Da kan vi snakke sammen imens?»

«Mistenker dere oss?» spurte sønnen.

«På dette tidspunktet av etterforskningen har vi ikke noen spesielt mistenkte», sa Bodil.

«Er det ikke vanlig at familien til offeret blir mistenkt først?» Halsnes beveget hodet slik at lyset ble reflektert i brillene.

Bodil greide ikke å fange blikket hans og trakk lett på skuldrene. «Ikke nødvendigvis, men jo raskere vi kan ekskludere dere, desto raskere kan vi gå videre til en eventuell gjerningsmann.»

«Gjerningsmann?» kom det fra Halsnes. «Dere er sikre på at noe kriminelt har skjedd?»

«Det ville vært umulig for din kone å sette en sprøyte på seg selv bak i nakken», sa Vanessa.

Halsnes nikket tankefullt og pekte mot sittegruppen. «Sett dere. Vil dere ha kaffe?»

Bodil og Vanessa nikket.

«Ordner du det?» spurte Halsnes og så på sønnen, som nikket og forsvant ut.

«Dere er i full drift?» sa Bodil da de hadde satt seg.

«Ja. Laksen tar ikke pause, og leveransene må gå sin gang», sa Halsnes.

Bodil gransket mannen bak skrivebordet. Han kunne vel være i slutten av femtiårene eller i begynnelsen av sekstiårene, og var blitt tynn i håret. Øynene hans så sørgmodig på henne. Det virket som han var sterkt preget av dødsfallet.

«Hva skjer nå med bedriften?» spurte Vanessa.

«Den fortsetter som før», sa Halsnes.

«Hvem tar beslutningene i selskapet?» spurte Bodil.

«Vivian, min kone, var administrerende direktør og jeg var produksjonssjef, men … egentlig har jeg stått for driften de siste to årene etter at Vivian ble syk. Godt hjulpet av Helene og Harald.»

«Er Osland lakseoppdrett AS en heleid familiebedrift?» spurte Bodil.

Halsnes nikket. «Nå er det det. Opprinnelig arvet Vivian alle aksjene etter sin far, men da vi kjøpte dette oppdrettet, fordelte vi aksjene til familiemedlemmene.»

«Jeg har vært her før», sa Bodil, «men da var det Nordrevoll lakseoppdrett som holdt til her.» Hun snudde seg og så på veggen der det hadde hengt et flott kunstverk, Hanne Nordrevolls selvportrett som naken kvinne. Trykkemåten het cyanotypi og ga en helt spesiell blåfarge. Teknikken stammet helt tilbake til 1800-tallet, hvis hun ikke husket feil. Nå var det erstattet av et kjedelig fotografi av laksemerder.

Halsnes nikket. «Det stemmer. Vi kjøpte hele anlegget i 2020 av Hanne og Trond Nordrevoll. Foreldrene var døde, og de ønsket ikke å drive oppdrettet videre. Osland-familien stammer egentlig fra Søreide, men bodde på Os. Sindre Osland, far til Vivian, bygde opp et ganske stort lakseoppdrett i Vargavågen utenfor Os, og hadde hovedkontoret der også. Da faren til Vivian døde, overtok hun alle aksjene og fortsatte driften. Da vi kjøpte dette anlegget, flyttet vi hovedkontoret ut hit. Vi kjøpte også huset til foreldrene. Hanne Nordrevoll ønsket ikke å beholde det.»

«Skulle nesten tro det var en forbannelse», sa Vanessa.

«Forbannelse?» sa Halsnes spørrende.

Faen, tenkte Bodil. Det burde vi unngått.

«Ja. Den tidligere eieren, Laura Nordrevoll, ble drept av cyanidgass mens hun lå på sykehuset», sa Vanessa.

Halsnes og sønnen så måpende på Vanessa. «Cyanidgass?»

«Ja. Det var ganske fikst. Gassen ble utløst i en blomsterbukett», sa Vanessa.

«Blomsterbukett?» kom det som et ekko fra de to mennene. De snudde hodet i takt da det banket på døren og Miriam Lundquist kom inn sammen med Theodor Solomonsen. Tett fulgt av sønnen med et brett med krus og en termokanne.

Takk og pris, tenkte Bodil.

Miriam smilte da hun så Bodil og Vanessa. «Her er dere samlet. Det var bra. Da sparer vi tid.»

De to etterforskerne hilste på Miriam og Theodor.

«Sett dere», sa Halsnes.

Sønnen fordelte kaffekrus til de to etterforskerne og Theodor, men Miriam vinket med hånden. «Nei takk. Jeg drikker ikke kaffe.»

«Vil du ha juice?» spurte Halsnes.

Miriam nikket og satte seg i sofaen ved siden av Bodil.

Halsnes så på sønnen, som forsvant ut igjen.

«Nå», begynte Miriam. «Hvor langt var dere kommet?»

«Vi har ikke begynt ennå», sa Bodil.

«Da passet det jo bra at vi er her», sa Miriam.

«Vi har informert familien om at huset er et åsted. De må bo et annet sted til vi er ferdige», sa Bodil.

«Pappa kan bo hos oss», kom det fra sønnen, som akkurat kom inn med et glass appelsinjuice til Miriam.

«Du bor ikke her?» spurte Bodil.

«Jo, men jeg har eget hus litt lenger oppe. Jeg er gift og har to barn», sa Harald mens han tok en stol fra konferansebordet og satte seg ved siden av faren.

«Din søster da?» spurte Vanessa.

«Hun bor inne i Florvåg. Hun har egen leilighet der», brøt Halsnes inn.

«Så du og din kone bodde alene?» spurte Bodil.

«Ja, men vi hadde en hjemmehjelper som også er sykepleier. Hun var hos Vivian på dagtid til jeg kom hjem», sa Halsnes.

«Du var bortreist på mandag. Var hun her da, sammen med din kone?» spurte Bodil.

«Ja, eller … nei. Ikke hele kvelden. Jeg kjørte opp til Florø tidlig mandag hvor det skulle være en konferanse som gjaldt prosessen med foredling og hvordan ytterligere investeringer kan øke konkurranseevnen til den norske foredlingsindustrien. Møtet varte lenger enn jeg hadde trodd, så jeg ble litt forsinket. Jeg ringte henne på vei hjem og sa hun bare kunne gå når hun hadde tatt kveldsstellet. Det var bare noen timer til jeg var hjemme uansett. Det var vel i nitiden, og jeg var hjemme halv elleve», sa Halsnes. «På den tiden sover Vivian likevel.»

«Var du inne hos din kone da du kom hjem?» spurte Vanessa.

«Jeg kikket bare inn til henne, men siden hun sov, ville jeg ikke forstyrre henne, så jeg gikk inn til meg selv», sa Halsnes.

«Til deg selv?» kom det spørrende fra Bodil.

«Ja. Det siste halve året har jeg ligget på gjesterommet. Det var bedre for Vivian at jeg ikke forstyrret henne», sa Halsnes.

«Jeg forstår det slik at det var du som fant henne død neste morgen?» spurte Bodil.

«Nei. Det var hjemmehjelperen. Hun pleier å komme klokken sju og tar morgenstellet og gir Vivian frokost», sa Halsnes. «Hun informerte meg, og jeg informerte Harald og Helene. Jeg sendte hjemmehjelperen hjem og ringte til legen vår.»

«Hva heter denne hjemmehjelperen?» spurte Bodil.

«Marcelina Knudsen», sa Halsnes. «Hun bor bare noen minutter herfra.»

«Hvor var du mandag kveld?» spurte Bodil og så på sønnen.

«Jeg var hjemme med min kone og barn», sa Harald. «Jeg gikk hjem i femtiden og spiste middag. Så var jeg nede og så til mor i sjutiden. Da var Marcelina her fremdeles. Vi drakk en kopp kaffe før jeg gikk hjem igjen.»

«Hvorfor spurte du om vi var sikre på at det var noe kriminelt som har skjedd?» spurte Bodil og så på Halsnes.

«Det er så merkelig. Hvem kunne vite at Vivian var alene akkurat på det tidspunktet? Og … hvem ønsket Vivian død?» spurte Halsnes. «Og hvorfor ikke bare vente til hun døde naturlig?»

Kapittel 3
«Hadde din kone noen fiender eller uvenner?» spurte Theodor, som hittil ikke hadde sagt noe.

Halsnes ristet på hodet. «Ikke Vivian. Eller … nei. Ikke som ville tatt livet av henne. Hun var veldig opptatt av å holde fasaden og var svært konservativ. Hun var streng og svært korrekt og kunne nok noen ganger være temmelig firkantet, men …» Han ristet på hodet.

«Men hva om det har skjedd?» spurte Miriam. «Vi kan vel gå ut ifra at det ikke er et av familiemedlemmene.»

«Familiemedlem. Hvem skulle det vært? Harald var hjemme, jeg var i Florø. Helene var hjemme hos seg selv og hjemmehjelperen var gått. Vivian sov da jeg kom hjem», sa Halsnes.

«Det er akkurat det jeg mener», sa Miriam. «Da må det være noen andre som ønsket at din kone skulle dø.»

«Hvordan vet du at hun sov?» brøt Bodil inn. «Sjekket du at hun var i live?»

Halsnes så på henne. «Jeg … eh … jeg tenkte ikke den tanken engang.»

«Hørte du at hun pustet?» spurte Vanessa.

«At hun pustet? Selvfølgelig pustet hun», sa Halsnes.

«Kan du med hånden på hjertet si at du vet at hun pustet?» gjentok Bodil. «Eller er det noe du antok?»

Halsnes tenkte seg om. Han hadde fått en lett rødfarge i ansiktet. «Jeg …» han ristet på hodet, «kan ikke si at jeg tenkte på å sjekke det. Jeg trodde hun sov.»

«Grunnen til at vi spør», sa Bodil, «er at hun døde mellom åtte og elleve mandag kveld.»

«Døde hun mens jeg var på vei hjem?» kom det sjokkert fra Halsnes.

Vanessa gransket Halsnes. «Eller da du kom hjem.»

Halsnes rykket til og stirret på Vanessa med oppsperrede øyne. «Da jeg kom hjem?»

«Tidsrammen er stram», sa Bodil. «Hvis hjemmehjelperen gikk klokken ni og du var hjemme halv elleve, så snakker vi om en og en halv time. Det må ha vært noen som i så tilfelle visste at din kone var alene akkurat på det tidspunktet.»

«Mistenker du en av oss?» spurte Harald.

Bodil snudde seg mot sønnen. «Du var hjemme hele kvelden?»

«Ja», sa Harald.

«Vi kommer til å sjekke med din kone at du var hjemme», sa Vanessa.

Harald trakk på skuldrene.

«Du sa at din datter var hjemme hos seg selv. Hvordan vet du det?» spurte Bodil og så på Halsnes.

«Jeg ringte henne på veien og fortalte hvordan møtet hadde gått. Foredling er en del av hennes ansvarsområde», sa Halsnes.

«Var det hennes mobiltelefon du ringte?» spurte Vanessa.

«Ja», sa Halsnes.

«Hvordan vet du at hun var hjemme hos seg selv?» gjentok Bodil.

«Hun sa det», sa Halsnes.

«Et av problemene her», begynte Bodil, «er at jeg ser ikke noe motiv. Ingen tjener noe på hennes dødsfall, utenom familien.»

Halsnes ristet på hodet. «Du kan ikke mene alvor. Vi sitter her i sorg, og så kommer du og beskylder oss for å ha tatt livet av min kone og Helene og Haralds mor. Det er … det er helt forkastelig.» Han slo hissig ut med hendene. «Og hva er det vi tjener som vi ikke allerede har?»

«Dessverre er vårt arbeid slik at vi må ta alle muligheter i betraktning. Det korte tidsaspektet gjør det enda verre.» Bodil så på Halsnes. «Hvem visste at du skulle til Florø?»

Halsnes trakk på skuldrene. «De fleste her på bruket. Harald og Helene, selvfølgelig. Marcelina visste det.»

«Jeg så flere biler oppe ved privathuset da vi kjørte forbi», sa Miriam og så på Bodil. «Holder de på med husransakelse?»

«Ja», sa Bodil.

«Har du sett åstedet?» spurte Theodor.

«Nei», sa Bodil. «Det har liksom gått den omvendte veien. Det startet med at Hugo ringte meg. Så fikk vi hans tilbakemelding samt at toksikologen bekreftet at hun var død av en blanding av morfin og oksykodon.»

«Hun fikk morfin av oss», brøt Halsnes inn, «men det andre stoffet du nevnte, oksy …»

«Oksykodon», sa Bodil.

Halsnes nikket. «Det kjenner jeg ikke til.»

«Hvordan fikk hun morfin?» spurte Vanessa.

«I tablettform. En tablett à tretti milligram hver fjerde time så lenge hun var våken. Marcelina ga henne en tablett før hun gikk. Det pleide å holde til neste morgen. Men normalt så lå en tablett klar sammen med et glass vann på nattbordet i tilfelle hun våknet med smerter om natten», sa Halsnes.

«Toksikologen på Haukeland mente hun hadde fått i seg minst fire tabletter morfin à tretti milligram. Det alene var nok til å ta livet av henne. Hvor oppbevarer dere morfinen?» spurte Bodil.

«I skapet i nattbordet», sa Halsnes.

«Hva skjer videre nå?» spurte Theodor.

«Nå skal vi opp på åstedet», sa Bodil, «og høre med Norling hva han har funnet. Så skal vi ta en prat med legen og avhøre hjemmehjelperen.» Hun tenkte seg om. «Vi bør også ta en prat med datteren din.» Hun så på Halsnes.

«Du mistenker vel ikke Helene? Moren var alt for henne», sa Halsnes.

«På dette stadiet i etterforskningen mistenker vi alle og ingen», sa Vanessa. «Men likevel kommer vi til å avhøre alle. Det er like viktig for oss å ekskludere som å inkludere.»

«Når kan vi begrave Vivian?» spurte Halsnes.

«Det vet jeg ikke. Snakk med patologiske på Haukeland. Så snart vi har mottatt obduksjonsrapporten, så er vi ferdig med den døde», sa Bodil. «Jeg kan tenke meg en dag eller to. Bare ta kontakt med et begravelsesbyrå. De ordner alt det praktiske.»

«Hvem var fastlegen hennes?» spurte Vanessa.

«Det er Hauglandshella legesenter. Legen heter Lars Haugland. Adressen er Storhaugbrekka 2», sa Halsnes.

«Hva er adressen til hjemmehjelperen?» spurte Bodil.

«Det er Kleivagjerdet 4», sa Harald.

«Når du kom hjem, var dørene låst?» spurte Bodil og så på Halsnes.

«Nei. Vi låser ikke dørene her ute.»

«Dette vet alle?» spurte Bodil.

«Ja», sa Halsnes.

Bodil så på Vanessa. «Jeg har ikke noen flere spørsmål.»

«Ikke jeg heller», sa Vanessa.

«Som familiens advokat blir vi vel holdt informert om hva dere finner?» spurte Miriam. Hun så på Halsnes. «Jeg regner med at vi blir bobestyrere for dødsboet også?»

Reidar Halsnes nikket.

«Jeg ser ikke noen grunn for at vi skal holde dere løpende informert rundt etterforskningen», sa Bodil. «Dere blir informert om det dere trenger å vite.»

«Et godt samarbeid har aldri skadet noen», sa Theodor.

«Men da må det gå begge veier», sa Vanessa.

Theodor nikket. «Det pleier det som oftest å gjøre.»

Bodil reiste seg. «Det vil bli flere avhør av familiemedlemmene. Da får dere vite hva vi har funnet.» Hun begynte å gå mot døren, så stoppet hun og snudde seg. «Ja, et spørsmål til. Er dere spesielt religiøse?»

Halsnes så forundret på henne. Så ristet han svakt på hodet. «Ikke mer enn vanlig. Vi går i kirken hver julaften. Eller … Vivian … og Helene har kontakt med en menighet og en prest. Han har vært her ofte og besøkt henne. Han var der mandag kveld også.»

«Hva heter han?» spurte Bodil.

«Jens Vik», sa Halsnes. «Han er en katolsk prest som har overtatt en liten menighet som tidligere holdt til på Søreide, men som nå har flyttet inn i et gammelt gårdsbruk som holder til på Hauglandshella nede i Grønnevika. Tidligere het gården Grønavik. Nå dyrker de grønnsaker og selger ved som de hogger i skogen. De har også noen sauer og noen kyr, og en sjark som de fisker reker og krabber med og som de selger. Jeg vet Vivian bidro med penger da de kjøpte gårdsbruket. Hun kjente visst presten som hadde menigheten på Søreide. Spør Helene. Hun vet mer om dem fordi hun har vært der flere ganger på meningshetsmøter.»

«Bare for å ha sagt det», brøt Miriam inn, «så arver Jens Vik et betydelig pengebeløp fra din kone.»

Halsnes så overrasket på Miriam. «Har Vivian skrevet testament?»

«Ja. Det gjorde hun for et halvt år siden», sa Miriam.

Bodil reiste seg. «Den diskusjonen overlater jeg til dere.» Hun så på Vanessa. «Skal vi gå?»

På vei ut stoppet Bodil ved sekretæren. «Kan jeg spørre hva du heter?»

«Magnhild Juvik.»

Bodil ga henne et visittkort. «Hvis du kommer på noe av viktighet, så ikke nøl med å kontakte oss. Det kan også være at jeg vil ha en prat med deg senere.»

Sekretæren tok kortet og nikket. «Bare gi beskjed.»

